钦定古今图书集成/明伦汇编/氏族典/第145卷 > 《廖用贤尚友录》 > 孙斌
## 钦定古今图书集成/明伦汇编/氏族典/第145卷 > 《廖用贤尚友录》 > 孙斌

按《后汉书第五伦传》：“伦曾孙种为卫相，迁兖州刺史。
中常侍单超以事陷种，坐徙朔方。超外孙董援为朔
方太守，稸怒以待之。初，种为卫相，以门下掾孙斌贤
善遇之。及当徙斥，斌具闻超谋，乃谓其友人同县闾
子直及高密甄子然曰：‘盖盗憎其主，从来旧矣。第五
使君当投裔土，而单超外属，为彼郡守。夫危者易仆，
可为寒心。吾今方追使君，庶免其难。若奉使君以还，
将以付子’。”二人曰：“子其行矣，是吾心也。”于是斌将侠
客晨夜追种，及之于太原遮险，格杀送吏，因下马与
种。斌自步从，一日一夜行四百馀里，遂得脱归。种匿
于闾甄氏，数年，会赦出。